Antwoord: Ek kan maar net my eie verstaan daarvan gee, so hier kom dit. Ek dink daar het oor die laaste klompie jaar ’n dringendheid, ’n behoefte gegroei onder lidmate van die GKSA om dit wat in Handelinge 2:42-47, veral vers 47 beskryf word te beleef. Hier’s wat in Handelinge gebeur. Petrus preek en die Heilige Gees werk en dan lees ons:
41) Dié wat sy woorde aangeneem het, is gedoop, en omtrent drie duisend mense is op daardie dag by die getal van die gelowiges gevoeg. 42) Hulle het hulle heelhartig toegelê op die leer van die apostels en die onderlinge verbondenheid, die gemeenskaplike maaltyd en die gebede.
Ek persoonlik vra die Here al ’n geruime tyd om te beleef hoe Hy elke dag mense wat gered word, by die gemeente gevoeg.
’n Ernstige terugkeer na die Here se Woord! Om die evangelie van genade weer vas te gryp en vanuit die genade in Jesus, die nuwe identiteit as sy vrygemaakte verloste kinders van Hom te gaan doen wat Hy vra. Ons moet gaan dissipels maak deur woord en daad!
Om dit alles biddend te doen: om ’n lewe van aanbidding te gaan leef! Ons is absoluut in alles afhanklik van Hom.
Die omkeerstrategie gaan dus, as jy dit sien soos ek dit hier beskryf het, nooit iets wees wat van bo af, deur ’n sinode uitgedink en geïmplementeer kan word nie. Ja, die deputate gaan hopelik gesprekke fasiliteer om mense opgewonde te maak, te inspireer, toe te rus. Hulle gaan ook sekerlik help om strukturele dinge wat in die pad van so ’n omkeer kan staan uit die weg ruim, maar die regtige omkeer, moet die Heilige Gees doen in mense se harte! In my hart en in jou hart!